На основу члана 184. став 3. Закона о јавним набавкама („Службени гласник РС”, бр. 91/19 и 92/23),

 Канцеларија за јавне набавке и Канцеларија за информационе технологије и електронску управу, доносе

УПУТСТВО

О ИЗМЕНИ УПУТСТВА ЗА КОРИШЋЕЊЕ ПОРТАЛА ЈАВНИХ НАБАВКИ

1. У Упутству за коришћење Портала јавних набавки („Службени гласник РС”, број 93/20) тачка 5. мења се и гласи:

 „5. Корисници Портала користе Портал након што се као организација једнократно региструју на Портал.

Приступ кориснику као лицу из организације у којој је запослен, омогућен је након што је Корисник Портала регистрован на Портал.

Првом регистрованом лицу Корисника Портала, (у даљем тексту: администратор), Портал аутоматски додељује администраторска права унутар организације у којој је запослен и то лице може да извршава све радње на Порталу које су намењене том профилу Корисника Портала.

Свако следеће лице из исте организације у којој је запослен на Портал пријављује администратор.

Свако следеће регистровано лице из исте организације у којој је запослен извршава радње на Порталу у оквиру права које му је администратор доделио.

Корисник Портала користи Портал само у оквиру права која су му додељена приликом регистрације на Портал.

Корисник Портала користи Портал и његове функционалности коришћењем сопственог и јединственог корисничког налога одређеним корисничким именом и лозинком.

Основне корисничке податке потребне за регистровање на Портал уписује Корисник Портала, а Портал, приликом регистрације, аутоматски попуњава податке о организацији приступом електронским базама података Агенције за привредне регистре и Министарства финансија - Управе за трезор (евиденција корисника јавних средстава).

Физичко лице као привредни субјект у циљу регистрације на Порталу уноси своје личне податке и учитава фотографисану, скенирану или очитану личну карту или пасош.

Правно лице као привредни субјект у циљу регистрације на Порталу овлашћује лице које уноси податке о том привредном субјекту, своје личне податке, учитава фотографисану, скенирану или очитану личну карту или пасош, као и потврду односно овлашћење лица за рад на Порталу у име привредног субјекта који се региструје.

Подаци о правном лицу обухватају основне податке (матични број, ПИБ и назив), податке о адреси седишта, контакт податке и др.

Лични подаци обухватају име и презиме, јединствени матични број грађана или лични идентификациони број, податке о адреси, контакт податке и др.

Потврду односно овлашћење за рад на Порталу из става 10. ове тачке издату на меморандуму привредног субјекта, потписује овлашћено лице привредног субјекта.

Привредни субјект регистрован на Порталу до дана ступања на снагу овог упутства, обнавља регистрацију уношењем података и учитавањем доказа предвиђених овим упутством.

Канцеларија проверава и одобрава регистрацију и обнову регистрације.

Поступак провере и одобравања регистрације не утиче на предузимање активности на Порталу.

Канцеларија неће одобрити регистрацију и обнову регистрације уколико привредни субјект није поступио на начин предвиђен овом тачком упутства.

О евентуалним злоупотребама приликом регистрације или обнове регистрације биће обавештени надлежни органи.

Привредним субјектима којима се не одобри регистрација или обнова регистрације биће онемогућено:

1. тражење додатних информација или појашњења у вези са документацијом о набавци у смислу члана 97. Закона;
2. подношење понуда у смислу члана 135. Закона и
3. подношење захтева за заштиту права у смислу члана 213. Закона.

Привредном субјекту из става 19. ове тачке биће омогућен приступ Порталу након регистрације, односно обнове регистрације у складу са овим упутством.

Кориснички налог и уписани подаци биће коришћени за електронску комуникацију и сматраће се валидним за било коју комуникацију и размену документације између наручиоца, понуђача, Канцеларије и Републичке комисије за заштиту права у поступцима јавних набавки (у даљем тексту: Републичка комисија).

Корисник Портала корисничке податке редовно проверава и благовремено уноси све измене.

Корисник Портала користи искључиво сопствени кориснички налог.

Корисник Портала чува своју лозинку и не прослеђује је трећим лицима.

Уколико посумња да његове податке користи треће, неовлашћено лице или да су подаци неовлашћено откривени, Корисник Портала о томе без одлагања обавештава Канцеларију.

У случају из става 25. ове тачке, Канцеларија може да промени услове регистрације, одбије захтев за регистрацију и блокира кориснички налог.

Канцеларија и Канцеларија за ИТ могу да прате активности Корисника Портала, с циљем анализе коришћења појединих функционалности и унапређења Портала.

1. Ово упутство ступа на снагу 4. новембра 2023. године.

Број: 011-00-127/2023-01

У Београду, 31. октобра 2023. године

Канцеларија за јавне набавке

Директор

Сандра Дамчевић

Канцеларија за информационе технологије и електронску управу

В.д. директора

Милан Латиновић